
______________________________________________________________________________

На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 2. Закона о Заштитнику грађана („Службени гласник РС“, бр. 79/2005 и 54/2007), у поступку контроле законитости и правилности рада Пореске управе – Филијале Ниш, покренутом поводом притужбе З. Д. из села А... код Ниша, Заштитник грађана 
У Т В Р Ђ У Ј Е 
Када поступа по захтеву надлежног суда, Пореска управа – Филијала Ниш обавештење о тржишној вредности експроприсаног земљиштa заснива на подацима који су добијени применом различитих критеријума (просечна тржишна вредност земљишта одређеног подручја/тржишна вредност конкретне кат. парцеле), у зависности од тога како је захтев опредељен. 

На тај начин грађани се доводе у неједнак положај јер надлежни судови, на основу таквих обавештења пореских органа, различито одређују износе накнаде за експроприсано земљиште које се налази у истом или врло сличном правном и чињеничном стању, а у најдрастичнијим случајевима доводи до тога да је суд идеалним сувласницима исте катастарске парцеле одредио различиту накнаду за њено експроприсање. 

Тиме се крше Уставом гарантована права грађана на једнакост пред законом и једнаку заштиту права пред судовима и другим државним органима, што доводи до правне несигурности и неравноправног третмана грађана у остваривању права на одређивање правичне накнаде за експроприсану непокретност.

Ради отклањања недостатака у остваривању права грађана у поступцима одређивања накнаде за експроприсано земљиште, Заштитник грађана упућује Пореској управи Србије и Пореској управи -  Филијала Ниш следеће:
П Р Е П О Р У К Е

I

1.
Пореска управа Србије ће, без одлагања, у сарадњи са другим надлежним државним органима утврдити јасне, прецизне и унапред познате критеријуме на основу којих ће надлежни судови тражити, а овлашћени порески органи, на захтев суда, вршити процену висине тржишне вредности одређеног земљишта за потребе одређивања правичне накнаде за експроприсане непокретности. 
II

2.
Док се не утврде наведени критеријуми, Пореска управа –Филијала Ниш и све организационе јединице у саставу Пореске управе Србије увек ће, независно од тога коју врсту процене тржишне вредности експроприсаног земљишта је тражио надлежни суд, у изјашњењима која се достављају за потребе судских поступака утврђивања накнаде за експроприсане непокретности, достављати све критеријуме и податке који су или могу бити од утицаја на висину износа накнаде за експроприсано земљиште. 

Пореска управа Србије и Пореска управа, Регионални центар Ниш, Филијала Ниш обавестиће Заштитника грађана, у року од 60 дана од дана пријема ове препоруке, о поступању по њој.
Чињенице, околности и разлози:

Заштитнику грађана обратила се З. Д. из села А... код Ниша изражавајући незадовољство поступањем Пореске управе – Филијале Ниш, због чега је ускраћена у остварењу права које јој гарантује правни поредак Републике Србије. 

У притужби је навела да је сувласник на ½ идеалног дела катастарских парцела бр. 5585 и 5595 КО А..., које су у целости експроприсане решењем Управе за имовину и инспекцијске послове града Ниша бр. 465-50-20/2005-04 од 20. 1. 2010. године. Власник друге половине наведених парцела је Д. Ј. из села А... С обзиром на то да јој град Ниш, као корисник експропријације, није понудио накнаду за експроприсано земљиште, покренула је поступак пред надлежним Основним судом у Нишу. На захтев суда, Пореска управа – Филијала Ниш извршила је процену тржишне вредности наведених парцела и поднеском бр. 464-407/11-4 од 30. 8. 2011. године, обавестила суд да тржишна вредност за њиву 4. класе на територији села А... износи 160, 00 дин/м². На основу добијеног обавештења, Основни суд у Нишу донео је, 08. 9. 2011. године, донео решење 1 П 1-126/11, којим је притужиљи одређена накнада за наведено земљиште по цени од 160, 00 дин/м².

Истовремено је указала, да је у поступку за одређивање накнаде за исто земљиште, који је покренуо други сувласник Д. Ј., на захтев суда, Пореска управа – Филијала Ниш доставила обавештење бр. 464/400-690/10-4 од 17. 12. 2010. године, у којем је тржишна вредност пољопривредног земљишта обухваћеног катастарским парцелама 5585 и 5595 КО А... исказана у износу од 190, 00 дин/м². На основу таквог обавештења суд је, 13. 4. 2011. године, донео решење 2 П 1-697/10 којим је Д. Ј. одређена накнада за наведене парцеле по цени од 190, 00 дин/м².

З. Д. сматра да је стављена у неравноправан положај у односу на другог сувласника, којем је, у блиском временском периоду, одређена повољнија цена по м² за пољопривредно земљиште обухваћено истим катастарским парцелама. 

Поступајући по притужби, Заштитник грађана је, 01. 12. 2011. године, покренуо поступак контроле законитости и правилности рада Пореске управе - Филијале Ниш, од које је затражено изјашњење о свим релевантним чињеницама и околностима.
Из изјашњења Пореске управе - Филијале Ниш, достављеним у спроведеном поступку правилности и законитости њеног рада, произилази да су подаци о вредности по м² предметних парцела у једном обавештењу исказани по просечним тржишним вредностима експроприсаних непокретности у КО А..., без навођења података о култури и класи пољопривредног земљишта, док су у другом (каснијем) подаци о тржишној вредности земљишта по м², дати су за конкретно експроприсане парцеле, при чему су узети у обзир потпуни подаци, односно култура, класа и површина сваке парцеле. 

Из приложених копија обавештења, које је Пореска управе – Филијала Ниш доставила Основном суду у Нишу произилази да је у поднеску бр. 464/400-690/10-4 од 07. 12. 2010. године наведено да: „тржишна вредност пољопривредног земљишта на напред наведеној локацији износи 190,00 динара по м²“, а да је у обавештењу бр. 464-407/11-4 од 30. 8. 2011. године наведено да: „тржишна вредност експроприсаног земљишта на територији села А... износи: за шуму 2 класе 180.00 дин/м², за ливаду 4. класе 160/00 дин/м², за њиву 4. класе 160 дин/м² и за реку 160,00 дин/м²“. 

Имајући у виду да обе парцеле 5585 и 5595 КО А... представљају пољопривредно земљиште - њива 4. класе, као и да су за ову категорију и класу земљишта у оба поднеска дати подаци о тржишној вредности парцела по м², остало је нејасно на основу чега је порески орган, у наведеним поднесцима, исказао различиту тржишну вредност за исто земљиште, када није наведен ни један од корелативних елемената (инфраструктурна опремљеност/неопремљеност земљишта, близина саобраћајнице, близина објеката....) који би био од утицаја на исказивање веће цене земљишта по м² у раније достављеном обавештењу, већ се у оба поднеска, у суштини на исти начин одређује тржишна вредност за ту категорију и класу земљишта. 

На захтев Заштитника грађана да се прецизира на основу којих чињеница је у наведеним поднесцима исказана различита тржишна вредност за исте катастарске парцеле у КО А..., Пореска управе – Филијала Ниш је, актом од 23. 3. 2012. године, указала да је суд у захтеву oд 25. 11. 2010. године затражио податке о просечним тржишним вредностима експроприсаних непокретности по м², без навођења података о култури и класи пољопривредног земљишта, због чега је у обавештењу Пореске управе од 17. 12. 2010. године дат податак о просечним тржишним вредностима на основу донетих решења о утврђивању пореза на пренос апсолутних права за КО А..., без навођења података о култури и класи земљишта, на основу чега је просечна тржишна вредност утврђена у износу од 190,00 динара по м². Међутим, у захтеву суда од 17. 8. 2011. године, затражена је тржишна вредност конкретно експроприсаних парцела, при чему су за земљиште дати потпуни подаци, односно суд је навео културу, класу и површину сваке парцеле, због чега је Пореска управа у обавештењу од 30. 8. 2011. године дала податке о вредности предметних парцела на основу просечне вредности земљишта исте културе и класе у КО А... утврђене на основу донетих решења о утврђивању пореза на пренос апсолутних права.

У прилог изнетих навода, Пореска управа – Филијала Ниш доставила је копије захтева које је овом органу Основни суд у Нишу упутио 25. 11. 2010. и 07. 8. 2011. године, у поступку по предлозима за утврђивање накнаде за експроприсане катастарске парцеле 5585 и 5595 КО А..., које су појединачно поднели Д. Ј. и З. Д.
Одредбом члана 42 Закона о експропријацији, прописано је да се накнада за експроприсано пољопривредно и грађевинско земљиште одређује у новцу према тржишној вредности таквог земљишта, ако законом није другачије прописано. Ставом 2. наведеног члана предвиђено је  процену тржишне цене из става 1. овог члана врши орган надлежан за утврђивање пореза на пренос апсолутних права на непокретностима.
Заштитник грађана је става да позитивни прописи и начела добре управе захтевају од органа управе да према грађанима поступају у доброј намери, да мере које предузимају буду у сразмери са циљем којем се у поступку тежи и да се у сваком тренутку води рачуна о равнотежи појединачних интереса грађана и законом утврђеног јавног интереса. 

Позитивни прописи и начела добре управе захтевају од органа управе да, у оквиру своје надлежности, по поднетим захтевима одлуче правилном применом правног прописа на основу којег се решава одређено правно питање. Стандард добре управе подразумева активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Незаконито и неефикасно спровођење управног поступка је акт лоше управе.

Органи управе су дужни да, у оквиру својих законом одређених надлежности, поступају по поднетим захтевима на доследан начин, односно једнако према свим грађанима који су у истој или сличној ситуацији. У складу с тим, треба да буду објективни и правични, да поштују оправдана и разумна очекивања грађана, јер било какво друго понашање је акт лоше управе, који за последицу има неостваривање права грађана, код којих се ствара осећај сумње и несигурности.

Поступајући по наведеној притужби Заштитник грађана је оценио да је Пореска управа – Филијала Ниш начинила пропуст приликом процене тржишне вредности катастарских парцела 5585 и 5595 КО А... када је на захтев надлежног суда у поступку одређивања накнаде за експропријацију, по прелозима сувласника предметног земљишта – Д. Ј. и З. Д., применом различитих критеријума за исто земљиште исказала различиту тржишну вредност.

На основу овлашћења из члана 42. Закона о експропријацији, Пореска управа – Филијала Ниш требало је да, у складу са одредбама Закона о порезу на имовину и датим Упутствима Министарства финансија, изврши процену тржишне вредности наведених катастарских парцела примењујући, у оба случаја, идентичне критеријуме, како би се за оба сувласника у судским поступцима могла одредити иста висина накнаде за експроприсано земљиште.
Применом сазнања из дотадашње праксе и података до којих долазе када врше процену тржишне вредности земљишта при утврђивању пореза на пренос апсолутних права, сви порески органи у саставу Пореске управе Србије треба да имају устројену евиденцију релевантних података о целокупном земљишту за чију су процену тржишне вредности надлежни. На основу података из тих евиденција, по захтеву поступајућег суда, увек ће на основу истих критеријума, достављати процену тржишне вредности конкретног земљишта. 
Не улазећи у то да ли ће, убудуће, основни критеријум за процену тржишне вредности земљишта бити податак о просечним тржишним вредностима за одређену катастарску општину, без навођења података о култури и класи одређеног земљишта, или ће то бити потпуни подаци конкретне парцеле, односно њена култура, класа и остали параметри, Заштитник грађана је става да процена тржишне вредности, у свакој појединачној ситуацији, мора бити дата на основу истих критеријума.

Како би се избегла могућност да се догоди, као у овом случају, да различита судска већа од пореских органа на различит начин траже податке о тржишној вредности за исто земљиште, потребно је да Пореска управа Србије у договору са Врховним касационим судом или другим надлежним судом утврди образац који ће садржати елементе на основу којих ће, убудуће, судови од пореских органа тражити процену тржишне вредности одређеног земљишта.
У складу са својим уставним и законским овлашћењима Заштитник грађана упућеном препоруком дао је и мишљење о питањима из своје надлежности, делујући превентивно у циљу унапређења рада и унапређења заштите слободе и права грађана, а које би требало да постану пракса у раду ових органа.
На основу утврђених чињеница и околности, Заштитник грађана је утврдио пропусте у правилности рада и сарадњи Пореске управе – Филијале Ниш са надлежним судским органима на штету остваривања права грађана, због чега применом чл. 24. став 2. и 31. став 2. Закона о Заштитнику грађана даје ово мишљење и упућује препоруке уверен да ће на тај начин унапредити рад надлежних државних органа и спречити да се уочени пропусти понављају у будућности.

	ЗАШТИТНИК ГРАЂАНА

	

	Саша Јанковић

